答朱宷捕蝗詩
作者：歐陽修
朝代：宋

paragraphs: 捕蝗之術世所非，欲究此語興於誰。
或云豐兇歲有數，天孽未可人力支。
或言蝗多不易捕，驅民入野踐其畦。
因之姦吏恣貪擾，戶到頭斂無一遺。
蝗災食苗民自苦，吏虐民苗皆被之。
吾嗟此語祗知一，不究其本論其皮。
驅雖不盡勝養患，昔人固已决不疑。
秉蟊投火況舊法，古之去惡猶如斯。
既多而捕誠未易，其失安在常由遲。
詵詵最說子孫眾，爲腹所孕多蜫蚳。
始生朝畝暮已頃，化一爲百無根涯。
口含鋒刃疾風雨，毒腸不滿疑常饑。
高原下濕不知數，進退整若隨金鼙。
嗟茲羽孽物共惡，不知造化其誰尸。
大凡萬事悉如此，禍當早絕防其微。
蠅頭出土不急捕，羽翼已就功難施。
只驚羣飛自天下，不究生子由山陂。
官書立法空太峻，吏愚畏罰反自欺。
蓋藏十不敢申一，上心雖惻何由知。
不如寬法擇良令，告蝗不隱捕以時。
今苗因捕雖踐死，明歲猶免爲蝝菑。
吾嘗捕蝗見其事，較以利害曾深思。
官錢二十買一斗，示以明信民爭馳。
歛微成眾在人力，頃刻露積如京坻。
乃知孽蟲雖甚眾，嫉惡苟銳無難爲。
往時姚崇用此議，誠哉賢相得所宜。
因吟君贈廣其說，爲我持之告採詩。